किसान सुनंदा सूप ला जून अऊ ओकर बाद अवेइय्या बरसात के महिना मं डेर्राथे. बड़े अफ्रीकी घोंघा जेन ले इहाँ मोथे गोगलगाय के नांव ले बलाय जाथे, बछर भर मं ये बखत होथे जब दरकवाडी गांव के ओकर एक एकड़ के खेत ला बरबाद कर देथे.
ग्लोबल इनवेसिव स्पीशीज़ डेटाबेस के कहना आय के जायंट अफ़्रीकी घोंघा (एकेटिना फुलिका), भारत मं नुकसान करेइय्या जीव आय अऊ येला कतको किसिम के फसल ला खाय सेती जाने जाथे. बरसात के बखत, घोंघा जून ले सितंबर तक ले तिवई पहाड़ी के तरी के खेत मं बगर जाथें. कभू-कभू वो अऊ कुछेक महिना तक ले रहिथें. साल 2022 के आखिर मं ये रिपोर्टर ले गोठ बात करत सुनन्दा कहिथें के वो ह तीन बछर ले ये समस्या ले जूझत हवंय.
कृषि विज्ञान केंद्र, नारायणगांव के नोडल अधिकारी डॉ. राहुल घाडगे कहिथें, मंय कहे नई सकंव के ये पहिली बखत कइसने आइन." वो ह कहिथें, एक ठन घोंघा एक दिन मं एक किलोमीटर के रद्दा चले सकथे अऊ अंडा देवत अपन कुनबा बढ़ावत रहिथे वो ह देखे हवंय के जनवरी मं वो मन सुस्त परे रथें अऊ घाम होय ले अपन खोल ले बहिर आ जाथें. गरमी ह वो मन ला जगा देथे.
सुनंदा कहिथें, "मंय खेत मं करिया बीन्स अऊ राजमा बोय रहेंव. घोंघा सब्बो ला बरबाद कर दीन. मंय 50 किलो फसल के आस करे रहेंव फेर सिरिफ किलो भर मिलिस." राजमा 100 रूपिया किलो बेंचाथे. सुनंदा के करिया राजमा के फसल घलो नई बांचिस अऊ न मूंगफल्ली बांचिस. वो ह अपन नुकसान के अनुमान लगावत कहिथे सिरिफ मूंगफल्ली के 10,000 रूपिया के नुकसान होईस.
कऊनो दूसर उपाय नई होय सेती, दरकवाडी के किसान मन के कहना आय के वो घोंघा मन ला हाथ ले धर के संकेलथें. प्लास्टिक पनपनी ला दस्ताना कस पहिर के, वो मन ला नुनचुर पानी के ड्रम मं डार देथें, येकर ले अचेत हो जाथें अऊ बाद मं मर जाथें.
नितिन ह अपन कुछेक संगवारी मन के संग अपन 5.5 एकड़ के खेत मं करीबन 400-500 संकेले रहिस. गोंदली लगाय के पहिली वो ह जतक हो सके माटी ला सफ्फा करिस अऊ घोंघा ले निजात पाइस, येकर बाद घलो आभू तक ले दिखत हवंय. नितिन के दावा आय के घोंघा मन ओकर करीबन 50 फीसदी खेत ला बरबाद कर दे हवंय.
